1/6 बिहार के मुजफ्फरपुर में एक दामाद को ससुरालवालों से दहेज मांगना काफी महंगा पड़ गया. दहेज तो मिला नहीं लेकिन पिटाई जरूर हो गई. मामला मुजफ्फरपुर के सुमेरा गांव का है जहां एक लड़की के घरवालों पर दामाद को पेड़ से बांध कर बुरी तरह पीटने का आरोप लगा है.

2/6 दरअसल, सुमेरा गांव के रहने वाले अवधेश कुमार पर गांव वालों की मदद से अपने दामाद को पेड़ से बांध कर पीटने का आरोप है. वहीं ससुर ने कहा, 'दामाद हमेशा बेटी के साथ दहेज लाने के नाम पर मारपीट करता था. पंचायत में कई बार इस मुद्दे को उठाने के बाद भी दामाद अपनी आदतों से बाज नहीं आ रहा था.' इसके बाद अवधेश की बेटी अपने पिता के पास आई और पति से तलाक लेने के लिए कोर्ट में अर्जी दे दी.

3/6 अवधेश कुमार के अनुसार उनकी बेटी की शादी साल 2011 में वैशाली के रहने वाले नटवरलाल से हुई थी. शादी के बाद चार सालों तक सब ठीक रहा लेकिन उसके बाद दामाद दहेज की मांग करते हुए बेटी को प्रताड़ित करने लगा. दामाद को कई बार समझाया भी लेकिन उस पर इसका कोई असर नहीं हुआ. अवधेश ने कहा कि सोमवार की रात अचानक दामाद घर आया और सभी से मारपीट करने लगा.

4/6 अवधेश की बेटी ने भी अपने पति पर मारपीट करने और जबरदस्ती दहेज मांगने का आरोप लगाया. उन्होंने कहा, 'पति दहेज की मांग के साथ ही अक्सर उसके साथ मारपीट भी करता था.'

5/6 वहीं नटवरलाल ने ससुराल पक्ष के दावों को खारिज करते हुए अपनी पत्नी पर किसी दूसरे शख्स से फोन पर बातचीत करने का आरोप लगाया. जब उससे पूछा गया कि तलाक का केस चल रहा है तो वह ससुराल क्यों आया तब उसने कहा कि वो समझौता करने के लिए गया था लेकिन ससुर समेत परिवार के अन्य लोगों ने उसे पीटना शुरू कर दिया.